เรื่องร้องเรียน: สะพานข้ามคลองทรุด เสี่ยงเกิดอุบัติเหตุค่ะ เห็นจะซ่อมตั้งแต่ปีที่แล้ว แต่ยังไม่เห็นดำเนินการอะไรเลยค่ะ
การดำเนินการของเจ้าหน้าที่: กรุงเทพมหานครโดยสำนักงานเขตลาดกระบัง ขอเรียนเพิ่มเติมดังนี้ 1. สำนักงานเขตลาดกระบัง ได้มีหนังสือขอความอนุเคราะห์สำนักการโยธา กรุงเทพมหานคร ในการออกแบบและประมาณราคาก่อสร้างสะพานข้ามคลองหลวงแพ่ง เนื่องจากขาดความชำนาญในการออกแบบดังกล่าว โดยสำนักการโยธาได้ส่งเจ้าหน้าที่ลงพื้นที่เพื่อทำการสำรวจออกแบบ ซึ่งขณะนี้อยู่ระหว่างจัดทำแบบสะพานตามหลักวิศวกรรมเพื่อประกอบการของบประมาณต่อไป  2. การดำเนินโครงการรื้อถอนและก่อสร้างสะพานข้ามคลองหลวงแพ่ง เป็นการดำเนินการระหว่างเขตแบ่งกรุงเทพมหานคร และจังหวัดฉะเชิงเทรา ตามพระราชบัญญัติระเบียบบริหารราชการกรุงเทพมหานคร พ.ศ. 2528 มาตรา 93 กรุงเทพมหานครดำเนินกิจการนอกเขตกรุงเทพมหานครได้เมื่อ     1) การนั้นจำเป็นต้องกระทำการที่เกี่ยวเนื่องกับกิจการที่ดำเนินการตามอำนาจหน้าที่ที่อยู่ในเขตกรุงเทพมหานครหรือเป็นประโยชน์แก่กรุงเทพมหานคร     2) ได้รับความเห็นชอบจากสภากรุงเทพมหานคร     3) ได้รับการยินยอมจากผู้ว่าราชการจังหวัดราชการส่วนท้องถิ่นหรือราชการที่เกี่ยวข้องแล้วแต่กรณี ทั้งนี้โครงการก่อสร้างสะพานข้ามคลองหลวงแพ่ง (หมู่บ้านเลคการ์เด้นวิลล่า) นี้เข้าข่ายต้องดำเนินการตามขั้นตอนพระราชบัญญัติระเบียบบริหารราชการกรุงเทพมหานคร พ.ศ. 2528 มาตรา 93 จึงจะเสนอของบประมาณในการดำเนินการได้ อย่างไรก็ดีกรุงเทพมหานครโดยสำนักงานเขตลาดกระบัง จะได้ รีบเร่งดำเนินการในส่วนที่เกี่ยวข้องเพื่อจักได้เป็นการแก้ปัญหาและบรรเทาความเดือดร้อนของประชาชนต่อไป
ความเห็นของผู้แจ้ง: เห็นสะพานชำรุดมาตั้งแต่ปีงบประมาณที่ผ่านมาแล้ว การเดินทางก็ลำบาก ยังไงช่วยเร่งดำเนินการเถอะนะคะ
พื้นที่: แขวงขุมทอง เขตลาดกระบัง กรุงเทพมหานคร